Redacció L'Arboç 05-02-2019 9:53 Lectures 1094
L'Ateneu Arbocenc estrena un obra de teatre basada en la multa de 600 que els va posar la policia local per la Llei Mordassa. EIX
L'Ateneu Arbocenc denuncia la multa rebuda per aplicació de la Llei Mordassa amb un esquetx teatral que estrenaran aquest cap de setmana. “Apatrullando” per l’Arboç vol denunciar "l’abús policial rebut per part de la policia local de l’Arboç, amb la imposició d’una multa per infracció greu de desobediència i resistència a l’autoritat, infracció tipificada a la Llei orgànica 4/2015, de 30 de març, de protecció de la seguretat ciutadana, coneguda popularment com a llei Mordassa". Aquesta multa va ser imposada a raó de la visita que van fer els agents de la policia local al pati del centre, mentre es duia a terme la festa del 5è aniversari de l’Ateneu Arbocenc: "El motiu de la visita era alertar que hi havia hagut queixes dels veïns pel soroll procedent del concert. El context era la festa, la nostra festa. L’únic incident de la nit, la visita dels agents per un soroll excessiu que no van objectivar. I el resultat va arribar 3 mesos després, amb una multa de 600 euros".
Des de l’Ateneu són conscients que "més enllà del cas concret i el greuge econòmic patit, la multa busca minar la capacitat de la ciutadania per, organitzada col·lectivament, transformar realitats socials mitjançant l’autogestió d’activitats culturals i polítiques de base. No podem permetre que ens injectin la por a rebre de nou repressió i a ser víctimes de l’abús de poder de la policia". Per això, amb aquesta obra volen obrir el debat: "convidem al públic a gaudir i participar del debat sorgit de l’esquetx teatral “Apatrullando per l’Arboç”. Teatre de l’oprimit per reflexionar al voltant de la llei Mordassa".